SKRIFTLIG FORESPØRGSEL E-0334/02

af Nuala Ahern (Verts/ALE) til Kommissionen

(12. februar 2002)

Om: Spørgsmål vedrørende radioaktivitet

1. Hvordan bidrog Kommissionens eksperter til rapporten Nuclear Power Plants' Radwaste in Perspective, som blev udgivet af Eurelectric i januar 2002?

2. Har Kommissionen fået en forklaring fra Det Forenede Kongeriges myndigheder på følgerne for miljøsikkerheden af dumpningen af britisk radioaktivt affald i Atlanterhavet 400 km vest for Land's End i Cornwall, England, mellem 1965 og 1982, og har Kommissionen navnlig modtaget meddelelser om den nyligt afslørede hændelse fra 1969, hvor en fyldt kolbe med radioaktivt affald på skibet MV Topaz revnede og kontaminerede skibets dæk, hvorefter den ødelagte kolbe blev smidt over bord?

3. Hvilke undersøgelser har (1) Kommissionens Fælles Forskningscentre eller (2) Euratom foretaget af den tekniske mulighed og de komparative økonomiske beregninger for (a) direkte deponering, (b) langtidsopbevaring og (c) oparbejdning af bestrålet MOX-brændsel (mixed oxide fuel) fra brugt plutoniumholdigt reaktorbrændsel?

4. På hvilken dato udførte inspektører fra Euratoms sikkerhedskontrol første gang inspektion af faciliteter på atomkraftværket tilhørende British Nucelar Fuels plc i Sellafield, Cumbria, Det Forenede Kongerige, hvor lang tid varede denne inspektion, og hvilken rapport blev der udarbejdet på baggrund af besøget?

5. Har Kommissionen evalueret den seneste årsrapport (Annual Report and Accounts for 2000) fra Radiation Protection Institute of Ireland, hvorefter den radioaktive forurening fra Sellafield, der er fundet i tang, angiveligt er 150 gange højere på Irlands nordøstlige kyst end i tang fra den sydlige og vestlige kyst, og hvilke miljøbeskyttelsesforanstaltninger agter Kommissionen at træffe for at beskytte de irske borgere mod farerne ved denne radioaktivitet?

Svar afgivet på Kommissionens vegne af Margot Wallström

(2. april 2002)

1. Efter anmodning fra Eurelectric leverede Kommissionens eksperter en tekst med status over aktiviteterne vedrørende forvaltning af radioaktivt affald i Generaldirektoratet for Transport og Energi (tidl. udført i Generaldirektoratet for Miljø) og i Generaldirektoratet for Forskning. Den blev til kapitel III.2 i rapporten. Kommissionens eksperter havde fuld kontrol over indholdet af denne del af rapporten. Kommissionen har ikke ydet noget andet bidrag eller nogen anden form for bistand.

2. Som det allerede er anført i svaret på skriftlig forespørgsel nr. E-0500/01 fra Chris Davies(1), har Kommissionen gjort rede for miljøvirkningerne af tidligere dumpninger af britisk nukleart affald i Atlanterhavet i rapporten The radiological exposure of the population of the European Community from radioactivity in North European marine waters, projectMarína (Radiation Protection 47, 1990). Rapporten byggede på data fra en række forskellige kilder og er nu ved at blive ajourført af et konsortium af internationale eksperter med anvendelse af alle tilgængelige informationer og data. Også den ajourførte rapport kommer til at omhandle betydningen af dumpning af nukleart affald i Atlanterhavet. Undersøgelsen forventes offentliggjort medio 2002. Kommissionen har ikke for nylig modtaget nogen oplysninger om episoden på MV Topaz, som det ærede medlem henviser til.

3. Forskning vedrørende direkte bortskaffelse af bestrålet nukleart brændsel har været en del af Kommissionens program under fjerde og femte rammeprogram. Kun i begrænset omfang er der forsket specielt i blandet oxidbrændsel (MOX-brændsel), hovedsagelig i opløsning af brændslet. Den mere generelle forskning i bortskaffelse af brugt brændsel og højaktivt affald kan imidlertid i vidt omfang også anvendes på bortskaffelse af MOX-brændsel. Denne forskning gælder brændslets og det højaktive affalds opførsel, beholdere til affaldet og buffermaterialet omkring affaldet, samt de radioaktive stoffers opførsel i det geologiske medium, deponeringen finder sted i.

4. Den første sikkerhedsinspektion i medfør af kapitel VII i Euratom-traktaten på British Nuclear Fuels Limiteds (BNFL) atomanlæg i Sellafield fandt sted den 4.-6. december 1973. Aktiviteterne under inspektionen og resultaterne deraf fremgår af en intern inspektionsrapport. Inspektionsresultaterne blev sendt til anlæggets operatør med kopi til de britiske statslige myndigheder. Et vigtigt spørgsmål i denne forbindelse var adgang til civilt nukleart materiale i anlæg, der sideløbende hermed håndterer materiale, som formodes at være bestemt til militære formål.

5. Opdateringen af Marína-undersøgelsen tager fat om betydningen af radioaktivitet for levende organismer, herunder tang, hvortil der benyttes en række videnskabelige rapporter, bl.a. rapporter fra Radiation Protection Institute of Ireland om overvågning af radioaktiviteten i havmiljøet omkring Irland (Monitoring of Radioactivity in the Irish Maríne Environment). Kommissionen er klar over, at der forekommer store udsving i koncentrationen af radionuklider i tang fra sted til sted, men de absolutte koncentrationer har ingen radiologisk betydning.

(1) EFT C 318 E af 13.11.2001.